Alessandro Volta
Alessandro Volta var en italiensk fysiker, fra 1778 professor i eksperimentalfysik ved universitetet i Pavia. I 1775 opfandt Volta den såkaldte elektrofor (elektricitetsbærer) til frembringelse af statisk elektricitet.
I 1791 kom Volta i strid med Luigi Galvani om, hvorvidt de galvaniske fænomener skyldtes en særlig animalsk elektricitet, som Galvani mente. Volta hævdede, at der var tale om sædvanlig elektricitet, og at den blev fremkaldt ved kontakt mellem to forskellige metaller. Der fulgte en langvarig diskussion, indtil Volta i 1800 kunne offentliggøre opdagelsen af voltasøjlen. Som den første permanente strømkilde vakte søjlen stor opsigt, navnlig efter at William Nicholson og Anthony Carlisle (1768-1840), også i 1800, brugte den ved deres opdagelse af elektrolysen, og efter at Volta i 1801 demonstrerede den i Paris for Napoleon.